b'\n_START_ARTICLE_\nRicimeras\n_START_PARAGRAPH_\nFlavijus Ricimeras (apie 405 m. \xe2\x80\x93 472 m. rugpj\xc5\xab\xc4\x8dio 18 d.) buvo german\xc5\xb3 generolas, kuris V a. viduryje fakti\xc5\xa1kai vald\xc4\x97 Vakar\xc5\xb3 Romos imperij\xc4\x85. Jo galios pagrindas buvo Magister militum postas, kuriuo jis naudojosi sodindamas \xc4\xaf sost\xc4\x85 marionetinius imperatorius ir juos \xc5\xbeudydamas._NEWLINE_Ricimero t\xc4\x97vas buvo Rechila, sveb\xc5\xb3 karalius, vald\xc4\x99s Galicij\xc4\x85 ir i\xc5\xa1pa\xc5\xbein\xc4\x99s arijonizm\xc4\x85. Jo motina buvo vizigot\xc5\xb3 karaliaus Valijos sesuo ar dukra. Ricimeras jaunyst\xc4\x99 praleido Valentiniano III r\xc5\xabmuose, kur pasi\xc5\xbeym\xc4\x97jo kaudamasis Magister militum Flavijaus Etijaus b\xc5\xabriuose._NEWLINE_Valentiniano ir Etijaus mirtis 454\xe2\x80\x93455 m. suk\xc5\xabr\xc4\x97 politin\xc4\xaf vakuum\xc4\x85. I\xc5\xa1 prand\xc5\xbei\xc5\xb3 sost\xc4\x85 u\xc5\xbe\xc4\x97m\xc4\x97 Petronijus Maksimas, ta\xc4\x8diau jis buvo nu\xc5\xbeudytas, kai vandal\xc5\xb3 karalius Geizerichas nusiaub\xc4\x97 Rom\xc4\x85 455 m. gegu\xc5\xbe\xc4\x99. Vizigotai imperatoriumi paskyr\xc4\x97 Avit\xc4\x85, kuris atvyk\xc4\x99s \xc4\xaf Rom\xc4\x85 Ricimerui suteik\xc4\x97 Magister militum post\xc4\x85. I\xc5\xa1 german\xc5\xb3 samdini\xc5\xb3 jis surinko nauj\xc4\x85 armij\xc4\x85 ir laivyn\xc4\x85._NEWLINE_Po Geizericho i\xc5\xa1vykimo galingas vandal\xc5\xb3 laivynas blokavo Italijos krantus. 456 m. Ricimero laivynas nugal\xc4\x97jo vandalus prie Korsikos krant\xc5\xb3. Be to vandalai buvo nugal\xc4\x97ti sausumoje, netoli Agrid\xc5\xbeento Sicilijoje. Tokiu b\xc5\xabdu \xc4\xafgij\xc4\x99s Romos senato param\xc4\x85 Ricimeras met\xc4\x97 i\xc5\xa1\xc5\xa1\xc5\xabk\xc4\xaf Avitui ir j\xc4\xaf nugal\xc4\x97jo kruviname Pja\xc4\x8dencos m\xc5\xab\xc5\xa1yje 456 m. spalio 16 d. Avitas buvo paimtas \xc4\xaf nelaisv\xc4\x99, priverstas tapti Pja\xc4\x8dencos vyskupo po kurio laiko jis buvo nu\xc5\xbeudytas. Po to Ryt\xc5\xb3 Romos imperatorius Leonas I suteik\xc4\x97 Ricimerui patricijaus titul\xc4\x85._NEWLINE_Nuo to laiko Ricimeras vald\xc4\x97 likusi\xc4\x85 Vakar\xc5\xb3 Romos imperij\xc4\x85 (Italij\xc4\x85 ir Piet\xc5\xb3 Galij\xc4\x85), ta\xc4\x8diau d\xc4\x97l germani\xc5\xa1kos kilm\xc4\x97s jis negal\xc4\x97jo valdyti kaip imperatorius. Jam liko du keliai: panaikinti Vakar\xc5\xb3 Romos imperij\xc4\x85 ir valdyti kaip Konstantinopolio vietininkui, kitaip dux, arba paskirti marionetin\xc4\xaf imperatori\xc5\xb3. Ricimeras pasirinko antr\xc4\x85 keli\xc4\x85 ir da\xc5\xbenai monetose \xc5\xa1alia imperatoriaus buvo jo vardas._NEWLINE_457 m. Ricimeras imperatoriumi paskyr\xc4\x97 Majorian\xc4\x85, kuris pasirod\xc4\x97 kaip labai savaranki\xc5\xa1kas ir stiprus valdovas. Majorian\xc4\x85 nugal\xc4\x97jo Geizerichas (tikriausiai d\xc4\x97l i\xc5\xa1davyst\xc4\x97s) 461 m. netoli Valencijos. Po to Ricimeras j\xc4\xaf atstatydino ir nu\xc5\xbeud\xc4\x97 rugpj\xc5\xab\xc4\x8dio 7 d. Majoriano \xc4\xafp\xc4\x97dinis Libijus Severas buvo sukalbamesnis, bet jo paskyrimui nepritar\xc4\x97 Leonas I, o Galijoje jam prie\xc5\xa1inosi Egidijus. Po Libijaus mirties 465 m. Ricimeras 8 m\xc4\x97nesius vald\xc4\x97 be imperatoriaus._NEWLINE_Po ilg\xc5\xb3 nesutarim\xc5\xb3 su Geizerichu Ricimeras pasirinko Leono I kandidat\xc4\x85 Antemij\xc5\xb3, kurio dukr\xc4\x85 Alipij\xc4\x85 jis ved\xc4\x97 diplomatijos sumetimais._NEWLINE_Ricimeras vadovavo daliai paj\xc4\x97g\xc5\xb3 nes\xc4\x97kmingame Leono I ir Antemijaus \xc5\xbeygyje prie\xc5\xa1 Geizerich\xc4\x85 468 m._NEWLINE_Po ketveri\xc5\xb3 met\xc5\xb3 Ricimeras i\xc5\xa1vyko \xc4\xaf Milan\xc4\x85 telkti armijos prie\xc5\xa1 imperatori\xc5\xb3. Milano vyskupas sugeb\xc4\x97jo gauti trumpalaikes paliaubas po kuri\xc5\xb3 Ricimeras su savo kariais buvo Romoje. Jis paskelb\xc4\x97 imperatoriumi Olibrij\xc5\xb3 ir po trij\xc5\xb3 m\xc4\x97nesi\xc5\xb3 apgulties u\xc5\xbe\xc4\x97m\xc4\x97 miest\xc4\x85 472 m. liepos 1 d. Pra\xc4\x97jus 2 m\xc4\x97nesiams po Antemijaus mirties mir\xc5\xa1ta ir Ricimeras. Jo patricijaus titulas atiteko sun\xc4\x97nui Gundobadui.'